b'\n_START_ARTICLE_\nLietuvos vandens tiek\xc4\x97j\xc5\xb3 asociacija\n_START_PARAGRAPH_\nLietuvos vandens tiek\xc4\x97j\xc5\xb3 asociacija \xe2\x80\x93 Lietuvos asociacija, vienijanti \xc4\xafmones, organizacijas ir fizinius asmenis, kuri\xc5\xb3 veikla susijusi su vandentvarkos (vandentiekis ir kanalizacija) \xc5\xabkiu. B\xc5\xabstin\xc4\x97 Vilniuje, Laisv\xc4\x97s pr. 117A.\n_START_SECTION_\nIstorija\n_START_PARAGRAPH_\nLietuvos vandens tiek\xc4\x97j\xc5\xb3 asociacija \xc4\xafkurta Vilniuje 1992 m., turi daugiau kaip 100 nari\xc5\xb3, i\xc5\xa1 j\xc5\xb3 \xe2\x80\x93 50 vandentvarkos bendrovi\xc5\xb3 (2007 m.). Asociacijai priklausan\xc4\x8dios \xc4\xafmon\xc4\x97s tiekia \xe2\x80\x93 90\xc2\xa0% \xc5\xa1alyje tiekiamo geriamojo vandens. Nuo 1995 m. Tarptautin\xc4\x97s vandens tiek\xc4\x97j\xc5\xb3 asociacijos, nuo 2005 m. \xe2\x80\x93 Europos vandens tiek\xc4\x97j\xc5\xb3 asociacijos nar\xc4\x97.\n_START_SECTION_\nVeikla\n_START_PARAGRAPH_\nLietuvos vandens tiek\xc4\x97j\xc5\xb3 asociacija koordinuoja nari\xc5\xb3 veikl\xc4\x85, atstovauja j\xc5\xb3 interesams valstybin\xc4\x97s vald\xc5\xbeios ir valdymo institucijose, pl\xc4\x97toja ry\xc5\xa1ius su giminingomis organizacijomis, teikia rekomendacijas d\xc4\x97l naujausi\xc5\xb3 mokslo ir technikos laim\xc4\x97jim\xc5\xb3 taikymo vandentvarkos \xc5\xabkyje, dalyvauja rengiant teisinius ir norminius dokumentus, rengia seminarus ir kursus, leid\xc5\xbeia leidinius. 2000 m. Vilniuje \xc4\xafk\xc5\xabr\xc4\x97 Vandentvarkos institut\xc4\x85, kuris rengia kursus, seminarus, tikslines programas, metodin\xc4\x99 med\xc5\xbeiag\xc4\x85, kaupia informacij\xc4\x85, leid\xc5\xbeia ketvirtin\xc4\xaf leidin\xc4\xaf \xe2\x80\x9eVandentvarka\xe2\x80\x9c.'